Multe din terapiile care se fac la clinica lui Becali nu sunt validate ştiinţific şi nu sunt recomandate de comunitatea oncologilor serioşi.

În medie, zi de zi, trei bolnavi de cancer fac hipertermie totală la clinica Imunomedica. O spun chiar managerul şi directorul medical al clinicii. Hipertermia totală înseamnă o febră indusă în tot corpul cu speranţa că va distruge celulele canceroase. Nicăieri în lume medicii nu tratează astfel cancerul, pentru că nu au dovezi că această terapie ar funcţiona.

Tot la clinica lui Becali, bolnavii în faze terminale încearcă să-şi mai cumpere câteva zile de viaţă şi dau zeci de mii de lei pe “laser intravenos”, o terapie bizară despre care oncologii americani ştiu încă din anii 70 că nu funcţionează.

Coacţionar la clinica deschisă de Becali este Virgiliu George Vlăescu, un teolog care promovează intens multe teorii pseudomedicale pe diferite site-uri de extremă dreaptă.

Disperarea bolnavilor devine profitabilă pentru vânzătorii de iluzii, atunci când legea nu interzice direct terapiile alternative, autorităţile închid ochii, iar oncologii serioşi întorc şi ei capul în altă parte.

de Alexandra Nistoroiu

“Gigi Becali a investit 15 milioane de euro într-un spital în care bolnavii de cancer au tratament gratuit”. Aşa sună ştirea care a făcut înconjurul presei româneşti în prima jumătate a lunii martie.

Libertatea a vrut să vadă însă ce este în spatele acestei promisiuni generoase.

Aşa am aflat mai întâi că spitalul lui Becali nu este, de fapt, un spital, ci o clinică. Și că tratamentele nu sunt gratuite, ci plătite din buzunarele pacienţilor (iar uneori decontate de Becali însuşi).

Problema e alta: majoritatea nu sunt nici măcar tratamente. Cel puţin nu unele aprobate de comunitatea medicală ortodoxă şi recomandate de medicina bazată pe dovezi.

La adăpostul unei relaţii contractuale cu CASMB, prin care decontează consultaţiile şi analizele efectuate în laboratorul propriu, ceea ce dă şi legitimitate afacerii, clinica furnizează leacuri nedovedite ştiinţific şi despre care comunitatea medicală nu are momentan suficiente date pentru a vedea cum interacţionează cu tratamentele reale.

Recomandări Situație incredibilă la liceul Gheorghe Lazăr: mai mulți elevi se plâng de probleme cu ochii, după ce au fost uitați în clasă cu lampa UV aprinsă

Partenerul lui Becali, un promotor al pseudoştiinţei

Afacerea are doi acţionari: George Becali (90%) şi George Virgiliu Vlăescu (10%). Dacă pe primul îl cunoaşte toată lumea, cel de-al doilea este cel mai bine știut ca semnătură pe diferite site-uri cunoscute mai mult pentru propagarea de fake news și a unor idei radicale, la limita fanatismului.

Virgiliu George Vlăescu este teolog, biofizician şi doctor în bioetică. Deţine şi coordonează revista “Familia ortodoxă” şi site-ul cu același nume, acolo unde scrie articole despre cum homosexualii distrug familia tradiţională, dar şi despre cum sexualitatea excesivă ar creşte riscul de a face cancer la sân!

A scris şi şapte cărţi, în care face pledoarii despre efectele periculoase ale televiziunii asupra creierului copiilor, despre pornografie văzută ca maladia secolului, dar şi despre cum homosexualitatea este patologie.

Recomandări Eforturi uriașe ale guvernelor în sprijinul copiilor rămași în urmă cu școala. “Ar fi malpraxis să facem ceva mai puțin decât meditații“. Ce se întâmplă în România?

Asta deși, din 1987, psihiatrii au scos homosexualitatea din DSM, “biblia” care listează şi defineşte afecţiunile psihice. Homosexualitatea nu este o boală.

Postul negru, prezentat ca metodă de tratament pentru diabet

Vlăescu vorbeşte despre postul negru ca metodă de tratament pentru tratarea schizofreniei sau a diabetului – din nou, teorii fără adevăr ştiinţific.

Teologul este citat frecvent de site-uri ca ActiveNews, pentru care explică, de exemplu, că “se consumă pornografie în şcolile româneşti”, dar şi că masturbarea ar duce la dependenţă şi că afectează sistemul nervos al tinerilor (afirmaţie nesusţinută de nici un studiu ştiinţific).

Crede şi că legea privind vaccinarea obligatorie “reînvie comunismul”.

Vlăescu nu este medic, dar semnează, în cantitate generoasă, articole în care neagă ştiinţa medicală actuală. Îi consideră pe medici prizonierii industriei farmaceutice.

Recomandări Medic legist spune ce a văzut la autopsii. “Bacteriile nosocomiale care dau lovitura de grație pacienților COVID pot ajunge în plămânii lor prin aparatele de ventilat contaminate”

Virgiliu Vlăescu împrăştie pseudoştiinţă și își întoarce publicul în timp.

Influenţa lui Vlăescu este vizibilă în întreaga ofertă terapeutică a clinicii deschise de Becali. Pe lista de preţuri obţinută de la recepţia clinicii am găsit aproape exclusiv terapii alternative sau foarte experimentale.

Febră indusă în tot corpul, ca să «fiarbă» cancerul

Clinica Imunomedica Provita SRL se află în Capitală, în cartierul Eroilor, acolo unde cândva se aflau şi birourile echipei de fotbal FCSB.

Am vizitat-o, ghidaţi de directorul medical, urologul Valeriu Botea. În jur de 10 pacienţi aşteptau cuminţi să le vină rândul la hipertermie.

Hipertermia totală şi cea locală sunt printre cele mai populare dintre procedurile furnizate la clinică. “Avem trei pacienţi pe zi la hipertermie totală”, ne spune cu mândrie o reprezentantă a clinicii, când ne prezintă camera în care se face această terapie.

Procedura presupune o febră indusă în tot corpul, cu radiație infraroșie, pentru ca astfel să “fiarbă” celulele canceroase, dar cei care o promovează spun că ar funcționa și în alte boli sistemice.

La Imunomedica le este oferită și pacienților cu alte afecțiuni decât cancerul, după cum spun chiar angajații clinicii. Aici există un aparat pentru hipertermia totală şi trei pentru hipertermia locală, “investiţii de sute de mii de euro”.

«Hipertermia totală nu se foloseşte. Mi se par nişte nebunii aşa, cinstit vorbind»

Dar aceste terapii nu fac parte din programul naţional de oncologie şi nu sunt decontate de Casa de asigurări, pentru că nu sunt dovedite ca fiind eficiente în tratarea cancerului. Cercetările sunt încă în derulare.

Pentru hipertermia locală, adică aplicată la locul tumorii, ţintit şi controlat, există dovezi că poate să mărească beneficiile chimioterapiei în forme specifice de cancer (practice, la nivelul peritoneului sau în cancerul de ovar, unde sunt noduli inoperabili rezultaţi din metastaze; sau în postoperator), dar hipertermia totală este complet în afara standardului terapeutic, au explicat, pentru Libertatea, oncologii Cătălin Costovici şi Alexandru Grigorescu.

“Hipertermia totală nu se foloseşte. Mi se par nişte nebunii aşa, cinstit vorbind”, a spus, nefiltrat, doctorul Alexandru Grigorescu.

Nebunie sau nu, şedinţa de hipertermie totală costă 600 de lei, dar dacă eşti pregătit să cumperi un pachet de 4 şedinţe cu banii jos, poţi plăti doar 2.000 de lei.

De câte şedinţe ai avea nevoie îţi spune oncologul clinicii, care îţi face un plan personalizat pe baza dosarului medical şi a consultaţiei, care poate fi decontată de CASMB, cu bilet de trimitere.

Cert este că, așa cum scrie și pe site-ul clinicii, pacienții fac cel puțin câte 4 ședințe, la distanță de o săptămână fiecare, ceea ce presupune din start o cheltuială de câteva sute de euro.

Terapia e susținută de Vlăescu în revistă

Virgiliu Vlăescu susţine hipertermia cu articole de tip “review” ştiinţific, pe care le publică nu altundeva decât în revista “Familia ortodoxă”. Oamenii care se interesează de terapie sunt trimişi, pe site-ul revistei, la clinica Imunomedica, singura din ţară unde se face hipertermia totală.

Vlăescu nu îşi declară interesul financiar direct şi nici absenţa competenţei medicale, atunci când semnează un astfel de articol.

Oxigenoterapia, o altă terapie fără probă științifică

Găsim şi oxigenoterapia în meniul clinicii Imunomedica.

Oxigenoterapiile sunt terapii alternative promovate drept leacuri pentru cancer, SIDA şi alte boli degenerative. Sunt furnizate la clinici din Mexic, SUA, Europa şi promovate ca fiind foarte sigure.

Cei care le promovează spun că bolile precum cancerul sunt cauzate de o deficienţă a oxigenului şi că oxigenarea ar restabili sănătatea organismului, pentru că ar distruge celulele canceroase, ar stimula metabolismul şi are produce detoxificarea oxidativă.

Nu există absolut nici o dovadă ştiinţifică pentru a susţine vreuna din aceste afirmaţii.

În plus, oxigenul poate potenţa toxicitatea pulmonară a bleomiciunului, unul dintre medicamentele esenţiale în tratamentul cancerului.

Laserul intravenos, nedecontat nicăieri în lume

O încăpere din clinică este dedicată tratamentelor perfuzabile cu vitamine şi minerale, dar şi foarte controversatei terapii cu “laser intravenos”. O şedinţă de “terapie laser intravenos” costă 200 de lei.

Valeriu Botea, directorul medical al clinicii, spune că la această terapie apelează “cei care nu vor să ia nici un tratament clasic, nu vor nici chimioterapie, nici radioterapie; este mai mult paleativă”.

Este una dintre cele mai scumpe intervenţii de-aici, pentru că, pe lângă administrare, “trebuie cumpărată şi o substanţă din Germania, iar o fiolă costă 1.000 de euro, din care se fac două-trei tratamente”.

Botea spune că majoritatea oamenilor nu-şi permit această terapie şi recunoaşte că rezultatele ei “nu sunt spectaculoase”.

Medicii germani sunt primii care au luat în calcul iradierea sângelui folosind lămpile cu ultraviolete, încă din anii 20. Tehnica și derivatele ei au rămas populare în Germania chiar şi astăzi, deşi ipoteza n-a fost niciodată demonstrată. Iradierea sângelui cu laser intravenos (variantă modernă a terapiei alternative) a fost dezvoltată de o echipă de cercetători ruşi şi introdusă izolat în practica clinică în 1981.

Însă acest tratament nu este finanţat de nici un sistem de asigurări de sănătate nicăieri în lume, fiindcă nu s-a dovedit niciodată că ar fi eficient pentru tratarea cancerului.

Tratamentul nu mai este folosit în SUA încă din anii 70. Iar efectele sale foarte imprevizibile fac foarte nesigură folosirea acestei tehnici, chiar şi ca terapie alternativă. Analizând toate cercetările existente, Societatea Americană de Cancer a concluzionat încă din 1970 că tratamentul este ineficient.

Terapia cu vâsc

Arsenalul de terapii alternative de la Imunomedica nu se opreşte aici, ci cuprinde inclusiv administrarea de Helixor, adică terapie cu vâsc.

Terapia cu vâsc face parte dintr-o ramură a medicinii complementare numite medicina antroposofică, al cărei părinte este Rudolf Steiner.

Steiner a propus vâscul drept agent anticancer în 1920, dar n-a reuşit niciodată să dovedească faptul că vâscul chiar ar avea un efect antitumoral.

În schimb, din 1997, Societatea americană de cancer a trecut vâscul pe lista de remedii nedovedite împotriva cancerului.

Chiar şi aşa, o dată lansată şi această pseudoterapie, ea are adepţi şi astăzi, ca homeopatia.

Peste o sută de consultaţii pe lună, decontate de CASMB

Clinica are contract cu Casa de Asigurări de Sănătate a Municipiului Bucureşti (CASMB) din mai 2018. Decontează câteva zeci de mii de lei pe lună pentru consultaţii şi analize de laborator. În ianuarie 2018, clinica a decontat 92 de consultaţii, iar în februarie, 118 consultaţii. Asta înseamnă că lunar zeci de pacienţi sunt trataţi aici.

Pentru o parte dintre ei, spun angajaţii clinicii, chiar Becali achită costurile terapiei. “Pentru cazurile sociale, el plăteşte”. “Clinica nu-şi propune dobândirea unui profit din activităţile medicale desfăşurate, ci doar acoperirea costurilor pe care le presupun salariile, medicamentele administrate şi celelalte cheltuieli necesare întreţinerii unei asemenea instituţii. Desigur, până în prezent majoritatea terapiilor au fost susţinute de dl Becali”, scrie în declaraţia de presă transmisă de Imunomedica Provita.

Nici una dintre terapiile standard ale cancerului nu se fac la clinica lui Becali

În documentele relaţiei cu CASMB figurează trei medici: doi oncologi și un psihiatru. Pe lângă ei, mai lucrează alţi cinci medici la clinică: urologul Valeriu Botea, un internist, un medic de familie şi doi medici de laborator.

La clinică nu se face nici una din cele trei terapii standard, esențiale în tratamentul cancerului: chimioterapia, radioterapia și, desigur, nici chirurgie.

Se fac strict terapii alternative sau “suportive”.

Reprezentanţii clinicii ne-au spus că momentan “nu avem avizele necesare pentru chimioterapia intravenoasă”.

În schimb, pacienţii oncologici care fac hipertermie trebuie să facă şi chimioterapie altundeva, pentru că, în teorie, hipertermia este menită să potenţeze chimioterapia.

Cu tratamentul împărţit în mai multe centre, pacienţii riscă să aibă de pierdut din cauza interacţiunilor, o situaţie des întâlnită, de altfel, în practica clinică, şi când se combină mai multe tratamente convenţionale, şi când se combină cele clasice cu cele alternative.

În Libertatea de mâine aflați când sunt periculoase terapiile alternative și ce spun medicii oncologi.

PARTENERI - GSP.RO La 31 de ani de la Revoluție, un fost șef militar rupe tăcerea. Șocant ce s-a întâmplat cu cadavrele soților Ceaușescu. Unde au fost aruncate

PARTENERI - PLAYTECH ȘOC total! În ce hal a ajuns Irinel Columbeanu. Oamenii de pe stradă au rămas fără cuvinte

HOROSCOP Horoscop 24 septembrie 2020. Berbecii au parte de probleme destul de ciudate în relațiile de parteneriat